CELEX: 32021D0625
Language: ro
Date: 2021-04-14 00:00:00
Title: Decizia (UE, Euratom) 2021/625 a Comisiei din 14 aprilie 2021 privind instituirea rețelei de dealeri primari și definirea criteriilor de eligibilitate pentru îndeplinirea mandatului de aranjor principal și coaranjor pentru tranzacțiile sindicalizate în scopul activităților de împrumut desfășurate de Comisie în numele Uniunii și al Comunității Europene a Energiei Atomice

16.4.2021   
               
               
                  RO
               
               
                  Jurnalul Oficial al Uniunii Europene
               
               
                  L 131/170
               
            
         DECIZIA (UE, Euratom) 2021/625 A COMISIEI
         din 14 aprilie 2021
         privind instituirea rețelei de dealeri primari și definirea criteriilor de eligibilitate pentru îndeplinirea mandatului de aranjor principal și coaranjor pentru tranzacțiile sindicalizate în scopul activităților de împrumut desfășurate de Comisie în numele Uniunii și al Comunității Europene a Energiei Atomice
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Tratatul de instituire a Comunității Europene a Energiei Atomice,
         având în vedere Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii (1),
         întrucât:
         
                     (1)
                  
                  
                     Pentru a contribui la abordarea consecințelor economice și sociale negative ale crizei provocate de pandemia de COVID-19, Comisia este împuternicită, prin Decizia (UE, Euratom) 2020/2053 (2), să împrumute, în numele Uniunii, de pe piețele de capital, până la 750 000 de milioane EUR la prețurile din 2018. În conformitate cu Regulamentul (UE) 2020/2094 al Consiliului (3), aceste împrumuturi trebuie să finanțeze redresarea în urma crizei provocate de pandemia de COVID-19. Uniunea va oferi sprijin rambursabil și nerambursabil în cadrul mai multor programe și, în special, va sprijini investițiile publice și reformele realizate prin intermediul Mecanismului de redresare și reziliență instituit prin Regulamentul (UE) 2021/241 al Parlamentului European și al Consiliului (4).
                  
               
                     (2)
                  
                  
                     Comisia este deja împuternicită să acționeze în calitate de împrumutător pe piețele de capital în numele Uniunii pentru a finanța împrumuturi pentru asistența financiară acordată în conformitate cu Regulamentul (UE) nr. 407/2010 al Consiliului (5), cu Regulamentul (CE) nr. 332/2002 al Consiliului (6) și cu deciziile Parlamentului European și ale Consiliului de acordare de asistență macrofinanciară diferitelor țări pe baza unui provizion constituit în special în conformitate cu Regulamentul (CE, Euratom) nr. 480/2009 (7) al Consiliului, cu Decizia (UE) 2020/701 a Parlamentului European și a Consiliului (8) și cu Regulamentul (UE) 2020/672 al Consiliului (9).
                  
               
                     (3)
                  
                  
                     De asemenea, prin Decizia 77/270/Euratom a Consiliului (10), Comisia este autorizată să împrumute fonduri de pe piețele de capital în numele Comunității Europene a Energiei Atomice (Euratom) pentru a finanța anumite proiecte de investiții în industria energiei nucleare în statele membre și în unele țări terțe din Europa Centrală și de Est.
                  
               
                     (4)
                  
                  
                     În conformitate cu articolul 282 alineatul (3) din Regulamentul financiar, dispozițiile titlului X din Regulamentul financiar referitoare la asistența financiară au început să se aplice de la 1 ianuarie 2021.
                  
               
                     (5)
                  
                  
                     Recurgerea la piețele de capital va avea loc la scară largă, iar emisiunile vor avea o frecvență ridicată. Capacitatea de absorbție a piețelor de capital este limitată. În consecință, organizarea operațiunilor de finanțare trebuie să fie flexibilă. Având în vedere cele de mai sus, este necesar ca Comisia să își consolideze capacitatea de a se sprijini pe o rețea de instituții de credit capabilă și calificată pentru realizarea de plasamente primare de titluri de creanță, promovarea acestui tip de plasamente și, după caz, furnizarea de servicii financiare relevante, cum ar fi furnizarea de consiliere obiectivă și de informații obiective privind piața.
                  
               
                     (6)
                  
                  
                     Dealerii primari admiși ca membri ai rețelei au dreptul să participe la licitațiile organizate de Comisie pentru a împrumuta bani de pe piețele de capital. Definirea criteriilor de eligibilitate se bazează pe experiența dobândită cu ocazia selecției instituțiilor de credit pentru programele de asistență financiară existente, dar și pe cele mai bune practici ale emitenților suverani și supranaționali.
                  
               
                     (7)
                  
                  
                     Pentru a asigura derularea eficientă și fără impedimente a activităților de împrumut și de administrare a datoriei, aranjamentele prevăzute cu privire la rețeaua de dealeri primari ar trebui să se aplice oricărei activități de împrumut a Comisiei.
                  
               
                     (8)
                  
                  
                     Instituțiile de credit ar trebui să aibă dreptul să devină membre ale rețelei de dealeri primari dacă îndeplinesc criteriile de eligibilitate. Scopul acestor criterii este de a garanta îndeplinirea eficientă de către dealerii primari a misiunii lor, în special buna desfășurare a operațiunilor de piață și respectarea angajamentelor de subscriere. În acest sens, este esențial ca dealerii primari eligibili să demonstreze că au o structură organizațională solidă, capacitate profesională și de conducere, o activitate semnificativă pe piață în ceea ce privește subscrierea de obligațiuni suverane și supranaționale și că respectă cadrul de reglementare relevant, în special în ceea ce privește cerințele prudențiale ale Uniunii (11) și supravegherea (12) acestora. În conformitate cu principiul transparenței, aceste criterii și deciziile de admitere a unei instituții de credit ca dealer primar ar trebui publicate în Jurnalul Oficial al Uniunii Europene.
                  
               
                     (9)
                  
                  
                     Calitatea unui stat membru sau a unui emitent supranațional de membru al rețelei de dealeri primari îi conferă instituției de credit respective dreptul să participe la licitațiile pentru datoria publică ale emitentului respectiv. Participarea regulată și activă la procedurile de licitații suverane sau supranaționale constituie o dovadă fiabilă a faptului că instituția respectivă are experiență în ceea ce privește operațiunile de administrare a datoriei publice. Prin urmare, eligibilitatea pentru dobândirea calității de membru al rețelei de dealeri primari a Uniunii ar trebui să fie condiționată de apartenența la rețeaua de dealeri primari sau la mecanismul de tranzacționare prin dealeri primar al cel puțin unui stat membru sau al unui emitent supranațional european.
                  
               
                     (10)
                  
                  
                     Odată ce au fost admiși în rețeaua de dealeri primari, dealerilor primari ar trebui să li se permită să poarte titlul de „membru al rețelei de dealeri primari a Uniunii Europene” și să participe la toate licitațiile de titluri de creanță ale Uniunii și ale Euratom. Acești dealeri ar trebui să cumpere o medie ponderată minimă din volumele licitate și ar trebui să respecte anumite obligații de raportare.
                  
               
                     (11)
                  
                  
                     Dealerii primari ar trebui, de asemenea, să respecte clauzele și condițiile generale care reglementează participarea la rețeaua de dealeri primari, în special cele privind drepturile, angajamentele și obligațiile membrilor rețelei de dealeri primari, revizuirea anuală, obligațiile de raportare, precum și normele privind controalele, suspendarea calității de membru, excluderea din rețeaua de dealeri primari și posibilitatea retragerii din aceasta.
                  
               
                     (12)
                  
                  
                     Emisiunea de titluri de creanță în cadrul programelor de împrumut menționate la considerentele 3 și 4 se efectuează, pe lângă licitații, și prin intermediul sindicalizării sau al plasamentelor private. În acest scop, pentru fiecare operațiune de împrumut, Comisia desemnează instituții de credit care îndeplinesc cerințele de eligibilitate stabilite pentru tranzacțiile sindicalizate și plasamentele private.
                  
               
                     (13)
                  
                  
                     Membrii rețelei de dealeri primari care cumpără un procent mediu ponderat din volumele licitate mai mare decât este necesar pentru a fi membri ai rețelei de dealeri primari și care dețin o cotă suficientă pe piața secundară a titlurilor de creanță ale Uniunii și Euratom ar trebui să fie eligibili pentru a fi aranjori principali și coaranjori în tranzacțiile sindicalizate. Acest grup de dealeri ar trebui, de asemenea, să se angajeze să promoveze lichiditatea titlurilor de creanță ale Uniunii și Euratom printr-o activitate de formare a pieței, să ofere Comisiei consiliere obiectivă și informații obiective privind piața și să promoveze emisiunile Uniunii și Euratom în rândul investitorilor.
                  
               
                     (14)
                  
                  
                     Sarcinile legate de rolul de aranjor principal și coaranjor ar trebui să fie considerate servicii financiare, astfel cum se menționează în capitolul 1 secțiunea 2 punctul 11.1 litera (j) din anexa I la Regulamentul (UE, Euratom) 2018/1046. Desemnarea dealerilor primari eligibili ca membri ai sindicatului pentru o anumită operațiune de emisiune de titluri ar trebui, prin urmare, să se bazeze pe o procedură de negociere desfășurată fără publicarea prealabilă a unui anunț de participare. Această procedură ar trebui să includă trimiterea unei cereri de propuneri către dealerii eligibili și evaluarea propunerilor primite de Comisie.
                  
               
                     (15)
                  
                  
                     Având în vedere faptul că se preconizează o frecvență ridicată a situațiilor în care Comisia va recurge la piețele de capital, este necesar să se instituie un mecanism ușor de utilizat, rapid și eficient prin care băncile să poată fi desemnate aranjori principali și coaranjori ai tranzacțiilor sindicalizate. Prin urmare, este necesar să se asigure o bază echitabilă și transparentă astfel încât să se limiteze cererea de propuneri la un subgrup de dealeri primari eligibili să participe la sindicate. Această selecție suplimentară este necesară pentru a se asigura un echilibru între necesitatea concurenței în cadrul procedurii de achiziții publice pentru serviciile de sprijinire a sindicatului și necesitatea pregătirii eficiente a unor tranzacții sensibile la factorul timp și pentru a se evita dublarea eforturilor depuse de dealerii primari în cadrul depunerii de oferte pentru mandatele sindicalizate. Această selecție a băncilor ar trebui să se bazeze pe criterii calitative și cantitative, legate de capacitatea dovedită a dealerilor primari eligibili de a sprijini emisiunile de obligațiuni suverane și supranaționale pe piețele primare și secundare și de a distribui titluri de creanță investitorilor. Această selecție ar trebui, de asemenea, să ofere un mecanism de rotație care să asigure șanse egale de participare tuturor dealerilor primari eligibili.
                  
               
                     (16)
                  
                  
                     Ținând seama de necesitatea protejării intereselor financiare ale Uniunii, ar trebui stabilite norme de monitorizare pentru a se asigura respectarea de către membrii rețelei de dealeri primari a obligațiilor prevăzute în prezenta decizie și a altor dispoziții aplicabile relevante, în special a clauzelor și condițiilor generale. Oficiul European de Luptă Antifraudă (OLAF) ar trebui să fie implicat, dacă este nevoie, în această supraveghere.
                  
               
                     (17)
                  
                  
                     Activitățile de împrumut și de administrare a datoriei desfășurate prin intermediul instituțiilor publice și al platformelor electronice nu implică selecția contrapărților financiare. Din acest motiv, prezenta decizie nu ar trebui să li se aplice,
                  
               ADOPTĂ PREZENTA DECIZIE:
         CAPITOLUL 1
         
            OBIECT, DOMENIU DE APLICARE ȘI DEFINIȚII
         
         
            Articolul 1
            Obiect și domeniu de aplicare
            
               (1)   Prezenta decizie instituie rețeaua de dealeri primari și stabilește criteriile de eligibilitate și dispozițiile procedurale pentru selecția membrilor săi, precum și drepturile și obligațiile acestora.
            
            
               (2)   Prezenta decizie se aplică oricărei activități de împrumut și de administrare a datoriei desfășurate de Comisie în numele Uniunii și al Euratom în care Comisia selectează contrapărți financiare private.
            
         
         
            Articolul 2
            Definiții
            În sensul prezentei decizii, se aplică următoarele definiții:
            
                        1.
                     
                     
                        „licitație” înseamnă procesul de emisiune de titluri de creanță ale Uniunii și ale Euratom care se bazează pe prezentarea de oferte competitive prin intermediul unei platforme de licitație pe piața primară;
                     
                  
                        2.
                     
                     
                        „programe de împrumut” înseamnă programele Uniunii și ale Euratom care implică activități de împrumut pe piețele financiare, în special asistența financiară decisă în conformitate cu Regulamentul (UE) nr. 407/2010, Regulamentul (CE) nr. 332/2002, deciziile Parlamentului European și ale Consiliului de acordare de asistență macrofinanciară diferitelor țări pe baza constituirii unui provizion în conformitate cu Regulamentul (CE, Euratom) nr. 480/2009 sau cu Decizia (UE) 2020/701, precum și cu Regulamentul (UE) 2020/672, cu programul Euratom în temeiul Deciziei 77/270/Euratom, precum și contractarea de împrumuturi în temeiul articolului 5 din Decizia (UE, Euratom) 2020/2053;
                     
                  
                        3.
                     
                     
                        „instituție de credit” înseamnă o instituție de credit astfel cum este definită la articolul 4 alineatul (1) punctul 1 din Regulamentul (UE) nr. 575/2013 al Parlamentului European și al Consiliului (13);
                     
                  
                        4.
                     
                     
                        „titluri de creanță” înseamnă efecte comerciale și/sau instrumente financiare pe termen scurt, cum ar fi certificatele de trezorerie, precum și orice alt instrument financiar, emise de Uniune și/sau de Euratom;
                     
                  
                        5.
                     
                     
                        „membru al rețelei de dealeri primari” înseamnă orice instituție de credit care îndeplinește criteriile de eligibilitate prevăzute la articolul 4 și este inclusă în lista menționată la articolul 11;
                     
                  
                        6.
                     
                     
                        „emitent supranațional european” înseamnă Banca de Dezvoltare a Consiliului Europei, Fondul european de stabilitate financiară, Mecanismul european de stabilitate, Banca Europeană de Investiții și Banca Nordică de Investiții;
                     
                  
                        7.
                     
                     
                        „entitate afiliată” înseamnă orice entitate care aparține aceluiași grup, astfel cum este definit la articolul 2 punctul 12 din Directiva 2002/87/CE (14).
                     
                  
         
            Articolul 3
            Instituirea rețelei de dealeri primari
            Rețeaua de dealeri primari a Uniunii (denumită în continuare „rețeaua de dealeri primari”) este un grup de instituții de credit eligibile să participe la următoarele activități de împrumut și de administrare a datoriei ale Comisiei:
            
                        (a)
                     
                     
                        plasarea de titluri de creanță pe piețele de capital primare, în special prin licitații și tranzacții sindicalizate;
                     
                  
                        (b)
                     
                     
                        promovarea lichidității titlurilor de creanță ale Uniunii și ale Euratom pe piețele financiare;
                     
                  
                        (c)
                     
                     
                        furnizarea de consiliere obiectivă și informații obiective privind piața Comisiei;
                     
                  
                        (d)
                     
                     
                        promovarea și dezvoltarea plasamentelor de titluri de creanță ale Uniunii și ale Euratom.
                     
                  
         CAPITOLUL 2
         
            CALITATEA DE MEMBRU AL REȚELEI DE DEALERI PRIMARI
         
         
            Articolul 4
            Criterii de eligibilitate pentru dobândirea calității de membru al rețelei de dealeri primari
            Instituțiile de credit care îndeplinesc următoarele criterii sunt eligibile să devină membre ale rețelei de dealeri primari:
            
                        (a)
                     
                     
                        să fie entități juridice stabilite și cu sediul principal în Uniune sau într-o țară din Spațiul Economic European;
                     
                  
                        (b)
                     
                     
                        să fie autorizate să își desfășoare activitatea de instituție de credit în Uniune în conformitate cu Directiva 2013/36/UE a Parlamentului European și a Consiliului (15) și să fie supravegheate de o autoritate competentă a Uniunii și
                     
                  
                        (c)
                     
                     
                        să fie membre ale unei rețele europene suverane sau supranaționale de dealeri primari, creată cu scopul de a servi drept contraparte a unui stat membru sau a unui emitent supranațional european. În sensul prezentei decizii, prin „rețea europeană suverană sau supranațională de dealeri primari” se înțelege oricare din următoarele entități:
                        
                                    (i)
                                 
                                 
                                    o rețea, un grup sau un sistem organizat de instituții financiare care este desemnat de un emitent suveran sau supranațional să servească drept contraparte pe piață în contextul administrării datoriei publice, a cărui calitate de membru implică, de regulă, participarea la emisiunile de titluri de datorie publică prin licitații;
                                 
                              
                                    (ii)
                                 
                                 
                                    un mecanism de tranzacționare prin dealeri primari care este substanțial echivalent cu rețeaua, grupul sau sistemul organizat menționat la punctul (i).
                                 
                              
                  
         
            Articolul 5
            Angajamente
            Membrii rețelei de dealeri primari își asumă următoarele angajamente:
            
                        (a)
                     
                     
                        să achiziționeze o medie ponderată minimă de 0,05 % din volumele scoase semestrial la licitație de Uniune și/sau Euratom, în conformitate cu partea A din anexă;
                     
                  
                        (b)
                     
                     
                        să respecte obligația de a raporta lunar Comisiei, cu acuratețe, promptitudine și fără a omite nimic, volumele tranzacționate de titluri de creanță ale Uniunii și ale Euratom, în conformitate cu formatul de raportare armonizat pentru tranzacționarea pe piața europeană secundară a datoriei suverane stabilit de Subcomitetul pentru piețele datoriei suverane din UE al Comitetului economic și financiar al Uniunii Europene. Calitatea rapoartelor prezentate se evaluează la intervale regulate, iar rezultatele sunt notificate dealerului primar în cauză. Dealerul primar este informat dacă datele pe care le-a furnizat nu sunt corecte;
                     
                  
                        (c)
                     
                     
                        să prezinte un exemplar semnat al „Clauzelor și condițiilor generale pentru dealerii primari din Uniunea Europeană” („GTC”);
                     
                  
                        (d)
                     
                     
                        să se asigure că autorizațiile de tranzacționare acordate personalului său de tranzacționare sunt revizuite trimestrial și sunt în vigoare conform normelor;
                     
                  
                        (e)
                     
                     
                        să respecte practicile de piață și etica pieței, în special:
                        
                                    (i)
                                 
                                 
                                    Dealerii primari trebuie să respecte regulile de conduită și cele mai înalte standarde în ceea ce privește practicile de piață aplicabile activităților lor economice cu venituri fixe exprimate în euro.
                                 
                              
                                    (ii)
                                 
                                 
                                    Comisia va evalua conduita dealerilor primari în timpul executării tranzacțiilor sindicalizate și a altor operațiuni de administrare a datoriei din punctul de vedere al promptitudinii lor, al neutralității pieței și al executării ordonate și eficiente.
                                 
                              
                                    (iii)
                                 
                                 
                                    Dealerii primari trebuie să informeze imediat Comisia cu privire la orice procedură inițiată împotriva lor de către o autoritate competentă a unui stat membru cu privire la activitatea pe care au desfășurat-o în calitate de instituții de credit. Dealerii primari trebuie să informeze Comisia cu privire la orice măsură sau decizie luată ca urmare a acestei proceduri.
                                 
                              
                                    (iv)
                                 
                                 
                                    Un dealer primar informează imediat Comisia dacă în privința sa sau a uneia dintre entitățile sale afiliate se pronunță o sentință penală, inclusiv pentru evaziune fiscală, ori i se aplică sancțiuni administrative sau disciplinare ori este suspendat sau exclus dintr-o organizație a sectorului din oricare stat membru.
                                 
                              
                                    (v)
                                 
                                 
                                    Dealerii primari și entitățile afiliate acestora aplică măsuri legate de combaterea spălării banilor și a finanțării terorismului în conformitate cu actele cu putere de lege și normele administrative în vigoare la nivel național și la nivelul Uniunii. În cazul în care o autoritate competentă a unui stat membru identifică deficiențe în materie de combatere a spălării banilor sau de combatere a finanțării terorismului sau impune vreo sancțiune în aceste domenii, dealerii primari vizați informează imediat Comisia și raportează cu privire la măsurile de remediere pe care le-au întreprins.
                                 
                              
                                    (vi)
                                 
                                 
                                    Dealerul primar se asigură că nu încheie tranzacții privind titluri de creanță ale Uniunii și ale Euratom care ar implica o contraparte înregistrată sau stabilită într-o țară inclusă pe lista UE a jurisdicțiilor necooperante în scopuri fiscale sau identificată ca țară terță cu risc ridicat în temeiul articolului 9 alineatul (2) din Directiva (UE) 2015/849 și enumerată în Regulamentul delegat (UE) nr. 1675/2016 sau care nu respectă de facto standardele fiscale ale Uniunii sau cele convenite la nivel internațional în materie de transparență, schimb de informații și încălcări ale regimurilor de sancțiuni, în special măsurile restrictive prevăzute la articolul 215 din TFUE;
                                 
                              
                  
                        (f)
                     
                     
                        să trateze drept confidențiale toate informațiile primite de la Comisie.
                     
                  
         
            Articolul 6
            Clauze și condiții generale
            
               (1)   Clauzele și condițiile generale se aplică oricărei activități de împrumut și de administrare a datoriei desfășurate de Comisie în cadrul programelor de împrumut derulate în temeiul prezentei decizii.
            
            
               (2)   În conformitate cu prezenta decizie, clauzele și condițiile generale:
               
                           (a)
                        
                        
                           stabilesc în detaliu obligațiile dealerilor primari pe durata participării lor la rețeaua de dealeri primari;
                        
                     
                           (b)
                        
                        
                           stabilesc conținutul revizuirii anuale și procedura de efectuare a acesteia;
                        
                     
                           (c)
                        
                        
                           stabilesc în detaliu obligațiile de raportare;
                        
                     
                           (d)
                        
                        
                           stabilesc reguli privind controalele;
                        
                     
                           (e)
                        
                        
                           stabilesc în detaliu regulile și procedura de suspendare a calității de membru, de ridicare a respectivei suspendări și de excludere din rețeaua de dealeri primari și
                        
                     
                           (f)
                        
                        
                           reglementează posibilitatea retragerii din rețeaua de dealeri primari.
                        
                     
            
               (3)   Orice termen se calculează după cum urmează:
               
                           (a)
                        
                        
                           în cazul în care un termen este exprimat în zile sau luni de la o anumită dată sau un anumit eveniment, ziua sau luna în care cade data respectivă sau survine evenimentul respectiv nu se ia în considerare la calcularea termenului respectiv;
                        
                     
                           (b)
                        
                        
                           termenele exprimate în zile includ numai zilele lucrătoare. Zilele lucrătoare se stabilesc în conformitate cu calendarul luxemburghez al sărbătorilor legale și zilelor nelucrătoare (https://www.abbl.lu/fr/topic/bank-holidays/);
                        
                     
                           (c)
                        
                        
                           un termen exprimat în luni se încheie la expirarea zilei din ultima lună a termenului corespunzătoare zilei în care a căzut data respectivă sau a survenit evenimentul de la care se calculează termenul;
                        
                     
                           (d)
                        
                        
                           dacă, în cazul unui termen exprimat în luni, ziua la care acesta ar trebui să expire nu există în ultima lună, termenul se încheie la expirarea ultimei zile a lunii respective;
                        
                     
                           (e)
                        
                        
                           în cazul în care un termen exprimat în luni expiră într-o zi de sărbătoare legală sau o zi nelucrătoare, acesta se prelungește până la sfârșitul primei zile lucrătoare următoare.
                        
                     
         
         
            Articolul 7
            Drepturile membrilor rețelei de dealeri primari
            Membrii rețelei de dealeri primari au următoarele drepturi:
            
                        (a)
                     
                     
                        să se promoveze ca „membri ai rețelei de dealeri primari ai Uniunii Europene”;
                     
                  
                        (b)
                     
                     
                        să participe și să depună oferte la orice licitație de titluri de creanță ale Uniunii sau ale Euratom;
                     
                  
                        (c)
                     
                     
                        să primească periodic, cel puțin o dată pe an, feedback cu privire la performanța lor, în special cu privire la clasamentul lor în cadrul licitațiilor și pe piețele secundare; acest feedback se bazează pe procesul de evaluare internă menționat la articolul 11, care prevede criterii obiective ce trebuie comunicate dealerilor primari;
                     
                  
                        (d)
                     
                     
                        fără a aduce atingere capitolului 3, să fie eligibili pentru operațiunile de administrare a datoriei, inclusiv pentru următoarele operațiuni:
                        
                                    (i)
                                 
                                 
                                    plasamente private;
                                 
                              
                                    (ii)
                                 
                                 
                                    operațiuni de răscumpărare, astfel cum sunt definite la articolul 3 punctul 9 din Regulamentul (UE) 2015/2365 al Parlamentului European și al Consiliului (16);
                                 
                              
                                    (iii)
                                 
                                 
                                    swapuri, astfel cum sunt definite în secțiunea 1 punctul 10 din anexa III la Regulamentul delegat (UE) 2017/583 al Comisiei (17);
                                 
                              
                  
                        (e)
                     
                     
                        să renunțe în orice moment la calitatea lor de membri ai rețelei de dealeri primari, prin notificarea Comisiei. Retragerea din rețea produce efecte în prima zi lucrătoare a celei de a doua luni care urmează datei notificării.
                     
                  
         CAPITOLUL 3
         
            MANDATE DE ARANJORI PRINCIPALI ȘI COARANJORI PENTRU TRANZACȚIILE SINDICALIZATE
         
         
            Articolul 8
            Criterii de eligibilitate pentru mandatele de aranjori principali și coaranjori pentru tranzacțiile sindicalizate
            Membrii rețelei de dealeri primari sunt eligibili să îndeplinească rolul de aranjori principali și coaranjori pentru tranzacțiile sindicalizate, sub rezerva îndeplinirii următoarelor criterii:
            
                        (a)
                     
                     
                        să fi achiziționat cel puțin 2,00 % din volumele licitate de către Uniune și Euratom, procent calculat ca medie ponderată pe baza ultimelor trei licitații subsecvente;
                     
                  
                        (b)
                     
                     
                        să fi furnizat dovezi, pe baza datelor de tranzacționare raportate în conformitate cu prezenta decizie, cu privire la deținerea unei cote de piață de cel puțin 2,00 % din titlurile de creanță ale Uniunii și Euratom pe piețele secundare;
                     
                  
                        (c)
                     
                     
                        să fi fost de acord cu clauzele și condițiile generale pentru mandatele de aranjori principali și coaranjori pentru tranzacțiile sindicalizate, care pot face parte din clauzele și condiții generale; și
                     
                  
                        (d)
                     
                     
                        să fi fost de acord cu baremul de comisioane.
                     
                  
         
            Articolul 9
            Baremul de comisioane
            Baremul de comisioane menționat la articolul 8 litera (d) se aplică operațiunilor de împrumut și de administrare a datoriei. Baremul de comisioane stabilește o remunerație proporțională cu costurile și riscurile suportate de dealerii primari eligibili în cursul operațiunilor de împrumut și de administrare a datoriei ale Uniunii și ale Euratom, asigurând totodată eficiența din punctul de vedere al costurilor pentru Uniune și ținând seama de particularitățile emisiunilor de titluri de creanță ale Uniunii, în special de volumele și scadențele acestora. Baremul de comisioane este prevăzut într-o anexă la clauzele și condițiile generale pentru mandatele de aranjori principali și coaranjori pentru tranzacțiile sindicalizate.
         
         
            Articolul 10
            Angajamente suplimentare
            Membrii rețelei de dealeri primari care îndeplinesc criteriile de eligibilitate prevăzute la articolul 8 pot fi selectați să îndeplinească rolul de aranjori principali și coaranjori pentru tranzacțiile sindicalizate pe baza evaluării angajamentului lor de a desfășura oricare dintre următoarele activități:
            
                        (a)
                     
                     
                        să promoveze, cu maxima diligență posibilă, lichiditatea titlurilor de creanță ale Uniunii și ale Euratom printr-o activitate de formare a pieței, contribuind astfel la descoperirea prețurilor, la eficiența pieței secundare și la o executare ordonată a tranzacțiilor;
                     
                  
                        (b)
                     
                     
                        să ofere Comisiei consiliere obiectivă și informații obiective privind piața în vederea elaborării și executării programelor de împrumut și, în special, să ofere consiliere înainte de publicarea programului de finanțare și în contextul pregătirii tranzacțiilor de administrare a datoriei în cadrul programelor de împrumut;
                     
                  
                        (c)
                     
                     
                        să furnizeze periodic Comisiei informații privind tendințele pieței, analize și studii de cercetare privind funcționarea piețelor cu venituri fixe și, în special, privind segmentul de piață care corespunde titlurilor de valoare emise de entitățile suverane, entitățile supranaționale și agenții;
                     
                  
                        (d)
                     
                     
                        să promoveze și să dezvolte, ca parte a strategiei lor de afaceri, plasamentele de titluri de creanță ale Uniunii și ale Euratom în cadrul unei comunități diversificate și largi de investitori.
                     
                  
         
            Articolul 11
            Selectarea sindicatului
            
               (1)   Sindicatele sunt selectate în conformitate cu capitolul 1 secțiunea 2 punctul 11.1 litera (j) din anexa I la Regulamentul (UE, Euratom) 2018/1046 printr-o procedură de negociere fără publicarea prealabilă a unui anunț de participare.
            
            
               (2)   Comisia trimite cererile de propuneri unui subgrup de membri eligibili ai rețelei de dealeri primari care îndeplinesc criteriile prevăzute la articolele 8 și 10, solicitând o ofertă de participare în calitate de aranjori principali și coaranjori.
            
            
               (3)   Selecția subgrupului de dealeri primari eligibili cărora trebuie să li se trimită cererea de propuneri se bazează pe criterii calitative și cantitative legate de capacitatea dovedită a acestora de a sprijini emisiunile de titluri suverane și supranaționale pe piețele primare și secundare, precum și de capacitatea acestora de a distribui titluri de creanță investitorilor. Aceste criterii includ, de asemenea, o evaluare a performanței în executarea activităților enumerate la articolul 10. Comisia aplică un criteriu de rotație pentru a se asigura că toți membrii eligibili ai rețelei de dealeri primari sunt invitați în mod regulat să răspundă cererilor de propuneri.
            
            
               (4)   Propunerile primite de la membrii eligibili menționați la alineatul (2) sunt evaluate pe baza unui set suplimentar de criterii calitative și cantitative obiective și în vederea creării unui sindicat, a cărui componență trebuie să constea în cea mai bună combinație posibilă de administratori în măsură să garanteze derularea optimă a unei anumite tranzacții.
            
            
               (5)   Criteriile de transmitere a cererilor de propuneri și de evaluare a propunerilor primite sunt comunicate subgrupului de membri ai rețelei de dealeri primari, împreună cu cererea de propuneri.
            
         
         CAPITOLUL 4
         
            CEREREA DE ADERARE LA REȚEAUA DE DEALERI PRIMARI, ÎNTOCMIREA LISTEI MEMBRILOR ACESTEIA ȘI MONITORIZAREA
         
         
            Articolul 12
            Cererea de aderare la rețeaua de dealeri primari și lista dealerilor primari
            
               (1)   Instituțiile de credit interesate transmit Comisiei o cerere de aderare la rețeaua de dealeri primari prin completarea și transmiterea formularului de candidatură și a listei de verificare anexate ținând cont de criteriile de admitere disponibile pe site-ul internet al Comisiei.
            
            
               (2)   Candidaturile de admitere în rețeaua de dealeri primari trebuie să includă dovada respectării dispozițiilor de la articolele 4 și 5. În acest scop, dovezile și documentele justificative care trebuie atașate sunt detaliate în formularul de candidatură și în anexele la acesta.
            
            
               (3)   Dacă formularul de candidatură este incomplet, informațiile furnizate sunt incomplete sau datele sunt insuficiente, solicitantului i se poate cere să transmită informațiile suplimentare necesare. Nefurnizarea informațiilor suplimentare necesare în termenul specificat duce la respingerea formularului de candidatură.
            
            
               (4)   Furnizarea de informații sau documente false, înșelătoare sau incorecte în cursul procesului de depunere a candidaturii duce la refuzarea admiterii în rețeaua de dealeri primari sau, după caz, poate duce la excluderea din rețeaua de dealeri primari în conformitate cu articolul 15 din prezenta decizie.
            
            
               (5)   În formularul de candidatură, fiecare dealer primar trebuie să declare că acceptă clauzele și condițiile generale, recunoscând astfel caracterul obligatoriu al acestora și angajându-se să le respecte.
            
            
               (6)   Formularul de candidatură și clauzele și condițiile generale trebuie semnate, iar clauzele și condițiile generale trebuie, de asemenea, parafate pe fiecare pagină de către un reprezentant autorizat în mod corespunzător al dealerului primar care, în temeiul legislației aplicabile din jurisdicția relevantă și pe baza documentelor corporative relevante, este împuternicit să angajeze de facto responsabilitatea dealerului primar în cauză în ceea ce privește îndeplinirea obligațiilor și executarea activităților prevăzute în clauzele și condițiile generale. În acest scop, atunci când se transmite formularul de candidatură, acesta trebuie însoțit de un extras din registrul comerțului relevant.
            
            
               (7)   Orice comunicare, notificare sau informație referitoare la prezenta decizie și la clauzele și condițiile generale se transmite la adresa de notificare indicată de dealerii primari în formularul lor de candidatură și se adresează persoanei desemnate în aceasta drept „coordonator”.
            
         
         
            Articolul 13
            Admiterea în rețeaua de dealeri primari
            
               (1)   Decizia privind includerea unui solicitant în lista rețelei de dealeri primari se adoptă cel târziu în termen de două luni de la depunerea candidaturii respective. În cazul în care unui solicitant i se cere să furnizeze informații suplimentare în conformitate cu articolul 12 alineatul (3), termenul pentru luarea unei decizii referitoare la solicitantul respectiv se suspendă până când se primesc informațiile suplimentare cerute. În cazul în care solicitantul informează Comisia că, din punctul lui de vedere, candidatura sa este completă, decizia se adoptă în termen de două luni. Decizia se notifică solicitantului.
               Decizia de refuzare a admiterii trebuie motivată.
            
            
               (2)   Lista actualizată a membrilor rețelei de dealeri primari se publică o dată pe an în Jurnalul Oficial al Uniunii Europene.
            
            
               (3)   În vederea efectuării revizuirii anuale, dealerii primari sunt invitați să declare Comisiei pe propria răspundere că îndeplinesc în continuare toate criteriile de eligibilitate aferente calității de membru prevăzute la articolul 4.
            
         
         
            Articolul 14
            Monitorizare
            Comisia poate efectua verificări sau poate desemna o parte terță să efectueze verificări prin care să verifice respectarea dispozițiilor prezentei decizii de către membrii rețelei de dealeri primari. Membrii rețelei de dealeri primari cooperează în cursul verificărilor și facilitează efectuarea acestor verificări, în special prin furnizarea informațiilor și a datelor necesare, precum și prin acordarea accesului la acestea.
            Fiecare membru al rețelei de dealeri primari:
            
                        (a)
                     
                     
                        furnizează Comisiei limita de risc stabilită pentru activitatea de tranzacționare a titlurilor de creanță ale Uniunii și ale Euratom în conformitate cu clauzele și condițiile generale pentru dealerii primari din Uniune menționate la articolul 5 litera (c);
                     
                  
                        (b)
                     
                     
                        notifică Comisiei orice retrogradare în clasamentul stabilit de agențiile de rating din Uniune recunoscute de Autoritatea Europeană pentru Valori Mobiliare și Piețe;
                     
                  
                        (c)
                     
                     
                        notifică prompt Comisiei orice nerespectare a oricărui criteriu de eligibilitate prevăzut la articolul 4.
                     
                  Prin acceptarea clauzelor și condițiilor generale, dealerul primar își dă consimțământul pentru efectuarea unor eventuale audituri și verificări legate de datele transmise Comisiei în cadrul obligațiilor sale de raportare, în special legate de datele care ar urma să fie utilizate pentru evaluarea performanței sale pe piața secundară.
         
         
            Articolul 15
            Suspendarea și excluderea din rețeaua de dealeri primari
            
               (1)   Calitatea dealerului primar de membru al rețelei de dealeri principali poate fi suspendată în următoarele cazuri:
               
                           (a)
                        
                        
                           inițierea unei proceduri împotriva unui dealer primar, astfel cum se menționează la articolul 5 litera (e) punctul (iii);
                        
                     
                           (b)
                        
                        
                           inițierea unei proceduri care poate duce la încetarea calității de membru al rețelei sau al mecanismului menționat la articolul 4 litera (c);
                        
                     Dealerul primar este invitat printr-un aviz de presuspendare să își prezinte observațiile în termen de cel puțin 7 zile de la primirea notificării. Decizia de suspendare intră în vigoare în prima zi lucrătoare următoare datei notificării adresate dealerului primar care nu și-a îndeplinit obligațiile.
               Suspendarea poate fi ridicată la cererea dealerului primar suspendat. Dealerul primar suspendat trebuie să prezinte dovezi suficiente că, după caz, fie procedura menționată la primul paragraf litera (a) nu mai este în curs și nu a condus la aplicarea de sancțiuni de orice natură împotriva sa, fie procedura menționată la primul paragraf litera (b) nu mai este în curs și nu a dus la încetarea calității de membru al rețelei sau al mecanismului menționat la articolul 4 litera (c). Dovezile prezentate se evaluează și se ia o decizie în termen de 15 zile lucrătoare de la cerere.
            
            
               (2)   Dealerul primar este exclus din rețeaua de dealeri primari în următoarele cazuri:
               
                           (a)
                        
                        
                           dealerul primar încetează să mai îndeplinească vreuna dintre condițiile menționate la articolul 4;
                        
                     
                           (b)
                        
                        
                           excluderea dealerului primar în temeiul articolelor 135-142 din Regulamentul (UE, Euratom) 2018/1046 al Parlamentului European și al Consiliului (18).
                        
                     
            
               (3)   Următoarea procedură se aplică excluderii din rețeaua de dealeri primari în cazurile prevăzute la alineatul (2):
               
                           (a)
                        
                        
                           dealerul primar este invitat printr-un aviz de preexcludere să își prezinte observațiile într-un termen de cel puțin 7 zile de la primirea notificării;
                        
                     
                           (b)
                        
                        
                           decizia de excludere este notificată dealerului primar. Decizia de excludere intră în vigoare în prima zi lucrătoare următoare datei notificării adresate dealerului primar exclus.
                        
                     
            
               (4)   Dealerul primar poate fi exclus din rețeaua de dealeri primari în următoarele cazuri:
               
                           (a)
                        
                        
                           nu și-a respectat obligațiile prevăzute la articolul 5;
                        
                     
                           (b)
                        
                        
                           a comis o încălcare menționată la articolul 30 din Regulamentul (UE) nr. 596/2014 al Parlamentului European și al Consiliului (19), astfel cum s-a decis într-o decizie finală adoptată de autoritatea competentă relevantă;
                        
                     
                           (c)
                        
                        
                           o autoritate competentă a pronunțat o decizie finală în urma unei proceduri menționate la articolul 5 litera (e) punctul (v) sau legate de actele cu putere de lege și normele administrative privind combaterea spălării banilor și a finanțării terorismului;
                        
                     
                           (d)
                        
                        
                           nu a respectat articolul 5 litera (e) punctul (vi) sau
                        
                     
                           (e)
                        
                        
                           a divulgat informații care fac obiectul obligației de confidențialitate prevăzute la articolul 5 litera (f).
                        
                     
            
               (5)   În cazurile prevăzute la alineatul (4) se aplică următoarea procedură:
               
                           (a)
                        
                        
                           Dealerul primar în cauză primește o notificare în care se specifică motivele nerespectării și se stabilește un termen pentru prezentarea de observații de cel puțin 7 zile de la primirea notificării de către dealerul primar.
                        
                     
                           (b)
                        
                        
                           Ținând seama de eventualele observațiile prezentate, dealerul primar primește o notificare de avertizare, în care este invitat să ia măsurile corective relevante pentru a restabili și/sau a asigura conformitatea cu criteriile și/sau obligațiile relevante.
                        
                     
                           (c)
                        
                        
                           Dealerul primar comunică măsurile corective pe care intenționează să le adopte, într-un termen stabilit, care nu poate fi mai scurt de o săptămână de la data primirii notificării de avertizare.
                        
                     
                           (d)
                        
                        
                           În cazul în care nu a fost comunicată nicio informație în termenul menționat la litera (c), dealerul primar primește o a doua notificare de avertizare, în care este invitat să ia măsurile corective menționate la litera (b). Litera (c) se aplică mutatis mutandis.
                        
                     
                           (e)
                        
                        
                           Dealerul primar trebuie să furnizeze dovezi suficiente cu privire la aplicarea măsurilor corective într-un termen stabilit, care nu poate fi mai scurt de o lună de la data comunicării notificării de avertizare menționate la litera (b). În cazul în care nu se furnizează dovezi sau acestea sunt insuficiente, notificarea de preexcludere se adresează dealerului primar împreună cu o invitație de a prezenta observații într-un termen de cel puțin 7 zile de la primirea notificării. Ținând seama de eventualele observații prezentate, se poate lua decizia de a exclude dealerul primar care nu și-a respectat obligațiile din rețeaua de dealeri primari.
                        
                     
                           (f)
                        
                        
                           Decizia de excludere trebuie motivată.
                        
                     
                           (g)
                        
                        
                           Decizia de excludere intră în vigoare în prima zi lucrătoare următoare datei notificării adresate dealerului primar exclus.
                        
                     
            
               (6)   Suspendarea calității de membru în temeiul alineatului (1), excluderea din rețea în temeiul alineatelor (2)-(6) și renunțarea la calitatea de membru al rețelei de dealeri primari în temeiul articolului 7 litera (e) nu au niciun efect asupra drepturilor și obligațiilor dealerului primar în cauză în ceea ce privește contractele încheiate înainte de data efectivă a excluderii, suspendării sau renunțării la calitatea de membru.
            
            
               (7)   Suspendarea nu atrage după sine suspendarea obligațiilor prevăzute la articolul 5 litera (f) și la articolul 14.
            
         
         CAPITOLUL 5
         
            DISPOZIȚII TRANZITORII
         
         
            Articolul 16
            Dispoziție tranzitorie
            După data publicării listei în conformitate cu articolul 13 și până când Comisia dispune de date suficiente pentru a evalua îndeplinirea criteriilor de eligibilitate în temeiul articolului 8, fiecare membru al rețelei de dealeri primari care îndeplinește criteriile de eligibilitate în temeiul articolului 4 este eligibil pentru a îndeplini mandatul de aranjor principal și coaranjor.
            Prezenta decizie se aplică activităților de împrumut și de administrare a datoriei ale Comisiei inițiate după data primei publicări a listei în conformitate cu articolul 13. Până la data respectivă, desemnarea dealerilor în vederea activităților de împrumut și de administrare a datoriei are loc pe baza cadrului operațional intern în vigoare în cadrul programelor de împrumut existente.
         
         
            Articolul 17
            Dispoziție finală
            Prezenta decizie intră în vigoare în ziua următoare datei publicării în Jurnalul Oficial al Uniunii Europene.
         
         
            Adoptată la Bruxelles, 14 aprilie 2021.
            
               
                  Pentru Comisie
               
               
                  Președintele
               
               Ursula VON DER LEYEN
            
         
         
            (1)  JO L 193, 30.7.2018, p. 1.
         
            (2)  Decizia (UE, Euratom) 2020/2053 a Consiliului din 14 decembrie 2020 privind sistemul de resurse proprii ale Uniunii Europene și de abrogare a Deciziei 2014/335/UE, Euratom (JO L 424, 15.12.2020, p. 1).
         
            (3)  Regulamentul (UE) 2020/2094 al Consiliului din 14 decembrie 2020 de instituire a unui instrument de redresare al Uniunii Europene pentru a sprijini redresarea în urma crizei provocate de COVID-19 (JO L 433 I, 22.12.2020, p. 23).
         
            (4)  Regulamentul (UE) 2021/241 al Parlamentului European și al Consiliului din 12 februarie 2021 de instituire a Mecanismului de redresare și reziliență (JO L 57, 18.2.2021, p. 17).
         
            (5)  Regulamentul (UE) nr. 407/2010 al Consiliului din 11 mai 2010 de instituire a unui mecanism european de stabilizare financiară (JO L 118, 12.5.2010, p. 1).
         
            (6)  Regulamentul (CE) nr. 332/2002 al Consiliului din 18 februarie 2002 de înființare a unui mecanism de asistență financiară pe termen mediu pentru balanțele de plăți ale statelor membre (JO L 53, 23.2.2002, p. 1).
         
            (7)  Regulamentul (CE, Euratom) nr. 480/2009 al Consiliului din 25 mai 2009 privind constituirea Fondului de garantare pentru acțiuni externe (JO L 145, 10.6.2009, p. 10).
         
            (8)  Decizia (UE) 2020/701 a Parlamentului European și a Consiliului din 25 mai 2020 privind acordarea de asistență macrofinanciară partenerilor vizați de politica de extindere și de politica de vecinătate în contextul crizei generate de pandemia de COVID-19 (JO L 165, 27.5.2020, p. 31).
         
            (9)  Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19 (JO L 159, 20.5.2020, p. 1).
         
            (10)  Decizia 77/270/Euratom a Consiliului din 29 martie 1977 de mandatare a Comisiei să acorde împrumuturi Euratom pentru a contribui la finanțarea centralelor nucleare (JO L 88, 6.4.1977, p. 9).
         
            (11)  A se vedea, în special, Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
         
            (12)  A se vedea, în special, Regulamentul (UE) nr. 468/2014 al Băncii Centrale Europene din 16 aprilie 2014 de instituire a cadrului de cooperare la nivelul Mecanismului unic de supraveghere între Banca Centrală Europeană și autoritățile naționale competente și cu autoritățile naționale desemnate (Regulamentul-cadru privind MUS) (JO L 141, 14.5.2014, p. 1) și Regulamentul (UE) nr. 1024/2013 al Consiliului din 15 octombrie 2013 de conferire a unor atribuții specifice Băncii Centrale Europene în ceea ce privește politicile legate de supravegherea prudențială a instituțiilor de credit (JO L 287, 29.10.2013, p. 63).
         
            (13)  Regulamentul (UE) nr. 575/2013 al Parlamentului European și al Consiliului din 26 iunie 2013 privind cerințele prudențiale pentru instituțiile de credit și societățile de investiții și de modificare a Regulamentului (UE) nr. 648/2012 (JO L 176, 27.6.2013, p. 1).
         
            (14)  Directiva 2002/87/CE a Parlamentului European și a Consiliului din 16 decembrie 2002 privind supravegherea suplimentară a instituțiilor de credit, a întreprinderilor de asigurare și a întreprinderilor de investiții care aparțin unui conglomerat financiar și de modificare a Directivelor 73/239/CEE, 79/267/CEE, 92/49/CEE, 92/96/CEE, 93/6/CEE și 93/22/CEE ale Consiliului și a Directivelor 98/78/CE și 2000/12/CE ale Parlamentului European și ale Consiliului (JO L 35, 11.2.2003, p. 1).
         
            (15)  Directiva 2013/36/UE a Parlamentului European și a Consiliului din 26 iunie 2013 cu privire la accesul la activitatea instituțiilor de credit și supravegherea prudențială a instituțiilor de credit și a firmelor de investiții, de modificare a Directivei 2002/87/CE și de abrogare a Directivelor 2006/48/CE și 2006/49/CE (JO L 176, 27.6.2013, p. 338).
         
            (16)  Regulamentul (UE) 2015/2365 al Parlamentului European și al Consiliului din 25 noiembrie 2015 privind transparența operațiunilor de finanțare prin instrumente financiare și transparența reutilizării și de modificare a Regulamentului (UE) nr. 648/2012 (JO L 337, 23.12.2015, p. 1)
         
            (17)  Regulamentul delegat (UE) 2017/583 al Comisiei din 14 iulie 2016 de completare a Regulamentului (UE) nr. 600/2014 al Parlamentului European și al Consiliului privind piețele instrumentelor financiare cu privire la standarde tehnice de reglementare privind cerințele în materie de transparență pentru locurile de tranzacționare și firmele de investiții, în ceea ce privește obligațiunile, produsele financiare structurate, certificatele de emisii și instrumentele financiare derivate (JO L 87, 31.3.2017, p. 229).
         
            (18)  Regulamentul (UE, Euratom) 2018/1046 al Parlamentului European și al Consiliului din 18 iulie 2018 privind normele financiare aplicabile bugetului general al Uniunii, de modificare a Regulamentelor (UE) nr. 1296/2013, (UE) nr. 1301/2013, (UE) nr. 1303/2013, (UE) nr. 1304/2013, (UE) nr. 1309/2013, (UE) nr. 1316/2013, (UE) nr. 223/2014, (UE) nr. 283/2014 și a Deciziei nr. 541/2014/UE și de abrogare a Regulamentului (UE, Euratom) nr. 966/2012 (JO L 193, 30.7.2018, p. 1).
         
            (19)  Regulamentul (UE) nr. 596/2014 al Parlamentului European și al Consiliului din 16 aprilie 2014 privind abuzul de piață (Regulamentul privind abuzul de piață) și de abrogare a Directivei 2003/6/CE a Parlamentului European și a Consiliului și a Directivelor 2003/124/CE, 2003/125/CE și 2004/72/CE ale Comisiei (JO L 173, 12.6.2014, p. 1).
      
      
         
            ANEXĂ
            1.   Îndeplinirea obligației de a achiziționa o medie ponderată minimă de 0,05 % din volumele scoase semestrial la licitație de Uniune și/sau Euratom
            
            
                        (a)
                     
                     
                        Licitațiile se desfășoară prin intermediul unui sistem de licitație operat de un furnizor de licitații selectat de Comisie („furnizorul de licitații”).
                     
                  
                        (b)
                     
                     
                        Participarea la licitații și achiziționarea de titluri de creanță scoase la licitație se desfășoară în conformitate cu normele în materie de licitații stabilite de furnizorul de licitații și aprobate de Comisie. Dealerii primari aderă la normele în materie de licitații și se conformează acestora.
                     
                  
                        (c)
                     
                     
                        Toți dealerii primari trebuie să înțeleagă că acționează și participă la licitații pe propriul risc și că Comisia nu este responsabilă în niciun fel pentru deciziile oricăruia dintre participanții la licitații și, mai ales, pentru orice pierdere directă sau indirectă suferită de aceștia ca urmare a tranzacțiilor efectuate.
                     
                  
                        (d)
                     
                     
                        Dealerii primari iau toate măsurile necesare pentru a se asigura că sunt în măsură să participe la licitație, în special că sunt în măsură să încheie contracte cu furnizorul de licitații, să parcurgă toate etapele și să îndeplinească toate formalitățile necesare pentru a participa la licitații, precum și pentru a se asigura că dispun de infrastructura tehnică necesară pentru a participa la licitație.
                     
                  
                        (e)
                     
                     
                        Comisia nu suportă niciun cost și nu are nicio responsabilitate față de dealerul primar în legătură cu contractele încheiate între furnizorul de licitații și dealerul primar sau în legătură cu infrastructura tehnică pentru licitație.
                     
                  
                        (f)
                     
                     
                        Dealerii primari pot fi scutiți de îndeplinirea obligațiilor lor prevăzute la articolului 5 litera (a) numai în cazuri de forță majoră, care nu includ, în special, cazurile de funcționare defectuoasă a infrastructurii sau problemele tehnice legate de infrastructură.
                     
                  
                        (g)
                     
                     
                        Calcularea volumului achiziționat de dealerii primari în perioada relevantă de 6 luni se ponderează în conformitate cu tabelul următor:
                        
                  
                        (h)
                     
                     
                        Acest calcul se aplică pentru perioade de 6 luni, cuprinse între lunile ianuarie-iunie și iulie-decembrie, cu excepția primei perioade, care începe la data primei licitații și se încheie la sfârșitul perioadei de 6 luni următoare.
                     
                  2.   Obligații de raportare
            
            
                        (a)
                     
                     
                        Dealerii primari furnizează, la cerere, informații cu privire la limita de risc pe care au stabilit-o în scopul administrării pozițiilor proprii, pentru activitatea de tranzacționare a titlurilor de creanță ale Uniunii și ale Euratom, precum și cu privire la măsura în care este utilizată această limită de risc. Informațiile care trebuie furnizate sunt specificate în cerere.
                     
                  
                        (b)
                     
                     
                        Dealerii primari notifică imediat Comisiei orice apreciere sau retrogradare a poziției lor în clasamentul stabilit de una dintre agențiile externe de rating recunoscute de ESMA în conformitate cu articolul 18 alineatul (3) din Regulamentul (CE) nr. 1060/2009 al Parlamentului European și al Consiliului (1).
                     
                  
                        (c)
                     
                     
                        Dealerii primari notifică prompt Comisiei nerespectarea oricăruia dintre criteriile de eligibilitate prevăzute la articolul 4.
                     
                  
                        (d)
                     
                     
                        Dealerii primari informează Comisia cu privire la orice modificare a datelor lor de contact specificate în formularul de candidatură, utilizând modelul atașat la formularul de candidatură, în termen de două săptămâni de la data la care a intrat în vigoare modificarea.
                     
                  
                        (e)
                     
                     
                        Dealerii primari furnizează Comisiei, la cererea acesteia, toate informațiile relevante pentru desfășurarea activităților lor de dealeri primari, în special a activităților lor pe piața primară sau secundară legate de titlurile de creanță ale Uniunii și ale Euratom.
                     
                  
               (1)  Regulamentul (CE) nr. 1060/2009 al Parlamentului European și al Consiliului din 16 septembrie 2009 privind agențiile de rating de credit (JO L 302, 17.11.2009, p. 1). Lista este disponibilă la adresa:https://www.esma.europa.eu/supervision/credit-rating-agencies/risk